**Pályázati felhívás hallgatók külföldi tanulmányi és gyakorlati mobilitásának megvalósítására a 2024/2025-ös tanévben**



A Soproni Egyetem pályázatot hirdet tanulmányi, gyakorlati és kutatási célú mobilitások megvalósításra a Pannónia Ösztöndíjprogram keretében, a 2024/2025 tanév őszi és tavaszi félévére vonatkozóan.

A Pannónia programról

A Pannónia Ösztöndíjprogram számos lehetőséget kínál a hallgatók számára külföldi tanulmányok folytatására, szakmai tapasztalatszerzésre és kutatásra a világ szinte bármely országában alapképzéstől a doktori tanulmányokig.

A pályázatokat a kari koordinátorok felé szükséges benyújtani. Az elbírálásról a felelős kari bizottság dönt a benyújtástól számított egy hónapon belül.

További információ:

<https://pannoniaosztondij.hu/egyeni_palyazatok_hallgatoknak_a_pannonia_osztondijprogramban>

1. A pályázat célja

A pályázat célja, hogy lehetővé tegye tanulmányi, szakmai gyakorlati, nyelvi és kulturális tapasztalatok megszerzését egy külföldi partner intézményben. A tanulmányi célú mobilitásnak elő kell segítenie a hallgató tanulmányi előmenetelét és személyes képességeinek fejlesztését.

2. A pályázásra jogosultak köre

A Soproni Egyetem beiratkozott hallgatói (alap-, mester-, osztatlan, doktori és felsőfokú szakképzés, nappali és levelező képzés), akik aktív hallgatói jogviszonnyal rendelkeznek. Doktorjelölt státuszú egyének nem pályázhatnak. A Stipendium Hungaricum ösztöndíjban részesülő hallgatók a tanulmányaik ideje alatt nem vehetnek részt hosszútávú mobilitásban.

3. Támogatható tevékenységek

Jelen pályázati felhívásban támogatható tevékenységek:

* felsőoktatási hallgatók (alap, mester, osztatlan, doktori szinten) egy vagy két féléves (2-12 hónapos), kreditszerzésre irányuló **hosszú távú** **tanulmányi** célú mobilitása (részképzés) egy külföldi partnerintézményben intézményközi megállapodás alapján,
* felsőoktatási hallgatók (mester, osztatlan, doktori szinten) (2-3 hónapos), **hosszú távú kutatási** célú mobilitása egy külföldi partnerintézményben intézményközi megállapodás alapján,
* felsőoktatási hallgatók (alap, mester, osztatlan, doktori szinten) (2-12 hónapos), **hosszú távú szakmai gyakorlati** célú mobilitása egy külföldi partnerintézményben intézményközi megállapodás alapján,
* felsőoktatási hallgatók (alap, mester, osztatlan, doktori szinten) (2-12 hónapos), **hosszú távú** **diploma utáni szakmai gyakorlati** célúmobilitása egy külföldi partnerintézményben intézményközi megállapodás alapján,
* felsőoktatási hallgatók (alap, mester, osztatlan, doktori szinten) (2-30 napos), kreditszerzésre irányuló **rövid távú tanulmányi** célú mobilitása (részképzés) egy külföldi partnerintézményben intézményközi megállapodás alapján,
* felsőoktatási hallgatók (mester, osztatlan, doktori szinten) (2-30 napos), **rövid távú kutatási** célú mobilitása egy külföldi partnerintézményben intézményközi megállapodás alapján,

A mobilitást 2024. augusztus 1. és 2025. augusztus 31. között kell megvalósítani.

4. A programban részt vevő országok

I. országcsoport

Ausztria, Belgium, Dánia, Finnország, Franciaország, Hollandia, Írország, Izland, Liechtenstein, Luxemburg, Németország, Norvégia, Svédország, Svájc, Egyesült Királyság, Egyesült Államok, Kanada, Ausztrália, Új-Zéland, Hongkong, Japán, Dél-Korea, Makaó, Szingapúr, Tajvan, Andorra, Izrael, Monaco

II. országcsoport

Bosznia-Hercegovina, Koszovó, Montenegró, Bulgária, Csehország, Észtország, Görögország, Spanyolország, Horvátország, Olaszország, Ciprus, Lettország, Litvánia, Málta, Lengyelország, Portugália, Románia, Szlovénia, Szlovákia, Észak-Macedónia, Szerbia, Örményország, Georgia, Moldova, Szíria, Banglades, Bhután, Kambodzsa, Kína, Laosz, Maldív-szigetek, Mianmar, Nepál, Pakisztán, Srí Lanka, Afganisztán, Kirgizisztán, Tádzsikisztán, Türkmenisztán, Üzbegisztán, Irak, Jemen, Oroszország, Ukrajna

III. országcsoport

Albánia, Azerbajdzsán, Bahrein, Brunei, Egyesült Arab Emírségek, Fülöp-szigetek, India, Indonézia, Irán, Jordánia, Katar, Kazahsztán, Libanon, Mongólia, Malajzia, Omán, Szaúd-Arábia, Thaiföld, Törökország, Vietnám, Kolumbia, Mexikó, Algéria, Angola, DélAfrika, Egyiptom, Líbia, Marokkó, Namíbia, Nigéria, Tunézia, Argentína, Brazília, Chile, Peru

  5. Pályázati feltételek

Általános részvételi feltételek

* A hallgató a Soproni Egyetem aktív hallgató jogviszonnyal rendelkező hallgatója, nappali vagy levelező tagozaton.
* A hallgató magyar állampolgár, vagy érvényes tartózkodási engedéllyel rendelkezik a pályázat és a kiutazás időtartamára is.
* Az ösztöndíjas mobilitás célpontja azok közül a partnerintézmények közül választható, amelyekkel a Soproni Egyetem megfelelő kétoldalú intézményközi szerződéssel rendelkezik. Amennyiben ettől eltérő helyre szeretne pályázni a hallgató, kezdeményezhet szerződéskötési folyamatot. (A kari koordinátorát keresse fel.)
* A hallgató az intézményi elbíráláson megfelelt.
* A hallgató birtokában van a szükséges nyelvtudásnak (partneregyetemen végzendő tanulmányok nyelve) és ezt a pályázat elbírálásakor hitelt érdemlő módon igazolni tudja.
* Egy képzési ciklusban maximum 12 hónap az összesített mobilitási időtartam. Az osztatlan képzés két ciklust fed le, így osztatlan képzés esetén a maximális összesített mobilitási időtartam 24 hónap lehet.
* A külföldi tanulmányok megkezdése előtt írásbeli támogatási szerződés megkötése szükséges. A mobilitás alatt végzett tevékenységnek illeszkednie kell a hallgató képzési tervébe.
* A tanulmányi időszak végén a külföldi fogadóintézménynek igazolást kell kiadnia az elvégzett tanulmányi programról és eredményekről.
* A küldő intézmény kötelessége a mobilitási szerződésben vállalt, teljesített és igazolt tevékenységek teljes elfogadása.
* A hallgatók a külföldön töltött időszak folyamán is az anyaintézményük beiratkozott, teljes jogú hallgatói, jogosultak a nekik járó tanulmányi ösztöndíjra, szociális juttatásokra vagy egyéb hitel folyósítására, ugyanakkor az anyaintézményben kell tandíj-, és egyéb fizetési kötelezettségüknek is eleget tenni.  A fogadó intézményben tandíjmentességet élveznek, és megilletik őket mindazon jogok, melyek a fogadó intézmény valamennyi beiratkozott hallgatóját megilletik.
* A hallgatónak a mobilitás befejezéséig aktív hallgatói jogviszonnyal kell rendelkeznie a küldő intézményben. Ez alól a diploma utáni szakmai gyakorlat képez kivételt, ekkor a pályázat beadásakor szükséges aktív hallgatói jogviszonnyal rendelkezni a pályázónak.

 6. A pályázat benyújtásához szükséges dokumentumok

* Benyújtott jelentkezés: 2024. március 20-tól lehet.
* Kreditigazolás a képzés során eddig teljesített félévekről (legalább 1 félév). Mester és doktori képzés esetében, ha még nem rendelkezik a pályázó lezárt félévvel, akkor a megelőző alap- illetve mesterképzés utolsó félévéről szóló igazolás is benyújtható. Az igazolásnak tartalmaznia kell a teljesített tantárgyakat, valamint az ösztöndíj indexet.
* Legalább B2 szintű nyelvtudás igazolása (nyelvvizsga-bizonyítvány a tanulmányok nyelvének ismeretéről, vagy a nyelvi lektorátus igazolása a nyelvtudásról);
* Fényképes szakmai önéletrajz magyarul [Europass](http://www.europass.hu/) formátumban;
* Motivációs levél, amely tartalmazza a jelentkező céljait, az elvégzendő tanulmányokat, illetve azt is, hogy melyik egyetemre nyújtja be a jelölt a pályázatát;
* Tudományos/TDK munka igazolása (nem kötelező);
* Hallgatói közéleti tevékenység igazolása (nem kötelező);

Fontos! A karok és tanszékek a pályázók számára további megkötésekkel élhetnek. Az egyes karokra, intézetekre vonatkozó speciális követelményekről tájékozódjon a pályázat benyújtás előtt!

7. A hallgatói tanulmányi célú mobilitás keretében történő kiutazás feltételei:

* A megfelelő kari bizottság pozitív döntése a pályázatról, valamint intézményi szintű pozitív elbírálás. A kiutazás félévére vonatkozó aktív hallgatói jogviszonyt igazoló dokumentum.
* A megpályázott külföldi intézmény fogadókészsége.
* A külföldi tanulmányok megkezdése előtt mobilitási szerződés megkötése szükséges. A mindhárom fél által (hallgató, küldő egyetem, fogadó egyetem) aláírt mobilitási szerződés tartalmazza a partneregyetemen végzendő kurzusok és a Soproni Egyetemen ekvivalensként elfogadásra kerülő kurzusok listáját, és a hozzájuk rendelt kreditértékeket.
* Európai Uniós egészségbiztosítási kártya, vagy a fogadó országban érvényes egészség- és balestbiztosítás. Illetve a kötelező oltások megléte
* Amennyiben az adott országban szükséges, a hallgatók számára kiállított érvényes tanulói vízum.

8. A hallgatói gyakorlati célú mobilitás keretében történő kiutazás feltételei:

* A megfelelő kari bizottság pozitív döntése a pályázatról, valamint intézményi szintű pozitív elbírálás. A kiutazás félévére vonatkozó aktív hallgatói jogviszonyt igazoló dokumentum.
* A megpályázott külföldi intézmény fogadókészsége.
* A külföldi tanulmányok megkezdése előtt mobilitási szerződés megkötése szükséges. A mindhárom fél által (hallgató, küldő egyetem, fogadó egyetem) aláírt mobilitási szerződés tartalmazza a partneregyetemen végzendő gyakorlati tevékenység leírását.
* Európai Uniós egészségbiztosítási kártya, vagy a fogadó országban érvényes egészség- és balestbiztosítás. Illetve a kötelező oltások megléte
* Amennyiben az adott országban szükséges, a hallgatók számára kiállított érvényes tanulói vízum.

9. A hallgatói kutatói célú mobilitás keretében történő kiutazás feltételei:

* A megfelelő kari bizottság pozitív döntése a pályázatról, valamint intézményi szintű pozitív elbírálás. A kiutazás félévére vonatkozó aktív hallgatói jogviszonyt igazoló dokumentum.
* A megpályázott külföldi intézmény fogadókészsége.
* A külföldi tanulmányok megkezdése előtt mobilitási szerződés megkötése szükséges. A mindhárom fél által (hallgató, küldő egyetem, fogadó egyetem) aláírt mobilitási szerződés tartalmazza a partneregyetemen végzendő kutatási tevékenység leírását és a küldőintézmény kutatásért felelős témavezető adatait.
* Európai Uniós egészségbiztosítási kártya, vagy a fogadó országban érvényes egészség- és balestbiztosítás. Illetve a kötelező oltások megléte
* Amennyiben az adott országban szükséges, a hallgatók számára kiállított érvényes tanulói vízum.

10. A támogatás mértéke

Felhívjuk a pályázó hallgatók figyelmét, hogy az ösztöndíj nem feltétlenül fedezi a kint tartózkodás során felmerülő összes költséget, azt más forrásokból kiegészíteni szükséges lehet.

A kevesebb lehetőséggel rendelkező hallgatók havonta 100.000 Ft kiegészítő összegre jogosultak a Pannónia Ösztöndíjprogram támogatás keretében nyújtott egyéni támogatás mellett. Az esélyegyenlőségi támogatásra külön pályázatot kell benyújtani, amely később kerül kiírásra.

 11.Határidők

A tanulmányi célú mobilitási pályázat benyújtási határideje: 2024. 06. 31.

A tanulmányi célú mobilitási pályázat elbírálásának határideje: 2024. 07. 30.

**Szakmai gyakorlati és kutatási mobilitásra a pályázás folyamatos. Kérjük a kari koordinátorával egyeztessen.**